11. ฐานะทางการเงินและผลการดำเนินงาน

11.1 สรุปรายงานการสอบบัญชี ปี 2554

สำหรับงบการเงินปี 2553 – 2554 นางสุวิมล กฤตยาเกียรณ์ ผู้สอบบัญชีรับอนุญาต เลขที่ 2982
จาก สำนักงานสอบบัญชี ดี ไอ เอ ได้ให้ความเห็นสำหรับงบการเงินเปรียบเทียบปี 2553 – 2554
ซึ่งเป็นงบการเงินรวมและงบการเงินเฉพาะของบริษัท ดังนี้ :-

รายงานของผู้สอบบัญชี สำหรับงบการเงินเปรียบเทียมปี 2553 – 2554
ได้ให้ความเห็นอย่างไม่มีเงื่อนไข ว่างบการเงินได้จัดทำขึ้นโดยถูกต้องตามที่ควร
ในสาระสำคัญตามหลักการบัญชีที่รับรองทั่วไป

11.1.1 ตารางสรุปงบการเงินรวม บริษัท ลิฟวิ่งแลนด์ แคปปิตอล จำกัด (มหาชน) และ
บริษัทย่อย

[]

11.1.2 อัตราส่วนทางการเงินที่สำคัญ บริษัท ลิฟวิ่งแลนด์ แคปปิตอล จำกัด (มหาชน) และ
บริษัทย่อย

[]

11.2 คำอธิบายและการวิเคราะห์ฐานะการเงินและผลการดำเนินงาน

การวิเคราะห์ฐานะการเงิน และผลการดำเนินงาน ปี 2554 (ตั้งแต่ 1 มกราคม – 31 ธันวาคม 2554)

ผลการดำเนินงานที่ผ่านมา

บริษัทฯ และบริษัทย่อยมีรายได้จากการขายและบริการเท่ากับ 424.35 ล้านบาท และมีรายได้อื่นๆ
อีกจำนวน 47.25 ล้านบาท โดยรายได้ส่วนใหญ่มาจากขายที่ดินโครงการเดอะเมเปิ้ล –
รามคำแหง จำนวน 250.00 ล้านบาท, โครงการลิฟวิ่งนีโอ จำนวน 102 ล้านบาท,
โครงการเดอะโคลเวอร์ ทองหล่อ จำนวน 39.73 ล้านบาท, โครงการเดอะโคลเวอร์ ภูเก็ต
จำนวน 11.36 ล้านบาท และโครงการบ้านเดี่ยวลิฟวิ่งนารา-รังสิต 19.73 ล้านบาท
ต้นทุนขายและบริการเท่ากับ 355.91 ล้านบาท หรือคิดเป็น 83.87% ของรายได้

บริษัทฯ และบริษัทย่อยมีค่าใช้จ่ายสำหรับปีสิ้นสุด วันที่ 31 ธันวาคม 2554 เท่ากับ 115.55
ล้านบาท ประกอบด้วยรายการสำคัญ ดังนี้

  - ค่าใช้จ่ายในการขาย จำนวน 34.72 ล้านบาท

  - ค่าใช้จ่ายในการบริหาร จำนวน 62.33 ล้านบาท

  - ค่าตอบแทนผู้บริหาร จำนวน 16.75 ล้านบาท

บริษัทฯ และบริษัทย่อยมีผลขาดทุนสุทธิสำหรับปีสิ้นสุด วันที่ 31 ธันวาคม 2554 เท่ากับ 47.95
ล้านบาท หรือคิดเป็นขาดทุนสุทธิต่อหุ้นเท่ากับ 0.06 บาท

บริษัทฯ มีสินทรัพย์รวม ณ วันที่ 31 ธันวาคม 2554 นี้เท่ากับ 742 ล้านบาท ลดลงจากปีก่อน
ซึ่งมีขนาดสินทรัพย์รวมเท่ากับ 1,017.19 ล้านบาท หรือลดลง 27.05% บริษัทฯ ได้มีการขายที่ดิน
2 แปลง และโครงการโอนขายสินค้าอาคารชุด โครงการ The Clover Thonglor, โครงการ
The Clover ภูเก็ต และโครงการบ้านเดี่ยว ลิฟวิ่งนารา-รังสิต
ส่งผลให้สินค้าคงเหลือ-สุทธิลดลงจากปีก่อน จำนวน 354 ลบ.

บริษัทฯ มีที่ดินรอการพัฒนาสุทธิในปีนี้เท่ากับ 74.84 ล้านบาท ลดลงจากปีก่อนจำนวน 380.13
ล้านบาทซึ่งปี 2553 ที่ดินรอการพัฒนามีจำนวน 454.97 ล้านบาท ประกอบด้วยที่ดินเนื้อที่ 19 ไร่
ถนนสุขาภิบาล 3 มูลค่า 193.67 ล้านบาท ที่ดิน 28 ไร่ ตั้งอยู่ที่อำเภอสามโคก จังหวัดปทุมธานี
มูลค่า 171.05 ล้านบาท ที่ดินเปล่าตั้งอยู่ที่จังหวัดระยอง มูลค่า 89.21 ล้านบาท และรายการอื่นๆ
จำนวน 1.04 ล้านบาท สาเหตุที่ลดลงเนื่องจากได้ขายที่ดิน 19 ไร่ มูลค่าต้นทุน 193.67 ล้านบาท
และจัดประเภทที่ดินโครงการเรือนเจ้าพระยา มูลค่า 171.05
ล้านบาทเป็นสินทรัพย์ที่โอนไปเป็นหลักประกันตามสัญญาซื้อคืน และได้ตีโอนที่ดิน จังหวัดระยอง 1
แปลงมูลค่าประมาณ 16 ล้านบาท ซึ่งเป็นทรัพย์สินของบริษัทย่อย ตีโอนชำระหนี้ให้บริษัทแม่

หนี้สินรวม ณ วันที่ 31 ธันวาคม 2554 นี้เท่ากับ 561.78 ล้านบาท ลดลงจากปีก่อน
ซึ่งมีหนี้สินรวมเท่ากับ 789ล้านบาท หรือลดลง 28.80% เนื่องจากในปีนี้ บริษัทฯ
มีเงินที่ได้จากการขายที่ดิน จำนวน 352 ล้านบาท และได้นำเงินบางส่วนดังมาชำระหนี้
ทำให้หนี้สินรวมลดลง

สัดส่วนหนี้สินต่อทุน(Debt-to-Equity Ratio) ณ ไตรมาสนี้ เท่ากับ 3.12 ต่อ 1
ลดลงจากปีก่อน (3.46 ต่อ 1)

  11.3 ปัจจัยที่มีผลกระทบต่อผลการดำเนินงานและฐานะทางการเงินในอนาคต

1.  ความเสี่ยงด้านสภาพคล่อง

  การบริหารโครงการในปัจจุบัน นอกจากจะใช้เงินทุนของบริษัทฯเองแล้ว
  ยังได้รับการสนับสนุนวงเงินสินเชื่อจากสถาบันการเงินจำนวนหนึ่ง
  แต่ที่ผ่านมาบริษัทฯประสบปัญหาด้านสภาพคล่อง
  ไม่สามารถจัดสรรเงินทุนได้ตามสัดส่วนที่ควรจะเป็น
  ประกอบกับสถาบันการเงินมีข้อจำกัดในการให้การสนับสนุนวงเงินสินเชื่อเพิ่มเติม
  เพื่อแก้ปัญหาดังกล่าวในระยะยาว บริษัทฯจึงมีนโยบายขยายฐานทุน ในปี 2554 ที่ผ่านมา
  โดยการเพิ่มทุนหุ้นสามัญชำระแล้วอีก 780 ล้านบาท (จำนวน 780 ล้านหุ้น ราคาเสนอขายหุ้นละ
  0.25 บาท) เพื่อจัดสรรและจำหน่ายให้แก่ผู้ถือหุ้นเดิมของบริษัทฯ
  ผลปรากฎว่าได้รับความสนใจอย่างมากจากผู้ถือหุ้นเดิม
  ทำให้บริษัทฯประสบความสำเร็จในการระดมทุนครั้งนี้ ซึ่งจะทำให้ฐานะการเงินมีความมั่นคงยิ่งขึ้น
  และมีต้นทุนทางการเงินที่ต่ำลง โดยจะนำเงินที่ได้รับจากการเพิ่มทุนครั้งนี้
  มาใช้เป็นเงินทุนหมุนเวียนเสริมสภาพคล่อง และใช้สำหรับลงทุนในโครงการของบริษัทฯ
  เพื่อเป็นการขยายธุรกิจในอนาคต ทำให้บริษัทมีผลการดำเนินงานที่ดีขึ้น[1]

  นอกจากนี้ บริษัทฯยังมีนโยบายที่จะขายที่ดินสำหรับโครงการที่ไม่อยู่ในแผนธุรกิจที่จะพัฒนาในปี
  2555 ออกไป เพื่อนำเงินสดกลับมาใช้เสริมสภาพคล่องอีกทางหนึ่ง

2.  ความเสี่ยงในการจัดหาแหล่งเงินเพื่อลงทุนในโครงการใหม่

  จากปัญหาสภาพคล่องที่บริษัทฯยังคงเผชิญอยู่นั้น ทำให้ไม่สามารถหลีกเลี่ยงปัญหาที่ตามมาคือ
  ปัญหาหนี้ค้างชำระกับกับกลุ่มเจ้าหนี้และสถาบันการเงิน
  ถึงแม้บริษัทจะสามารถแก้ไขปัญหาให้คลี่คลายลงได้ด้วยดีภายในระยะเวลาอันสั้น
  แต่ก็มีผลทำให้การขอสินเชื่อใหม่สำหรับขึ้นโครงการใหม่กับสถาบันการเงินยังมีข้อจำกัด
  ประกอบกับความเข้มงวดในการให้สินเชื่อกับกลุ่มธุรกิจอสังหาริมทรัพย์มีมากขึ้นส่งผลให้วงเงินสินเชื่อที่สถาบันการเงินอนุมัติให้การสนับสนุน
  ไม่เพียงพอต่อการดำเนินโครงการของบริษัทฯ ดังนั้น
  โครงการใหม่ในอนาคตที่มีขนาดใหญ่ซึ่งจำเป็นต้องใช้เงินลงทุนจำนวนมาก
  จึงยังเป็นข้อจำกัดในการขยายการลงทุนในปัจจุบัน ซึ่งสอดคล้องกับแผนธุรกิจของบริษัทฯ
  ที่เน้นการลงทุนในโครงการขนาดกลางและเล็ก ซึ่งใช้เงินลงทุนไม่สูงมากนัก
  โดยคาดว่าจะสามารถจัดหาแหล่งสินเชื่อจากสถาบันการเงินเพื่อสนับสนุนโครงการได้ง่ายขึ้น

3.  ความเสี่ยงด้านการแข่งขัน

  ภาวะการแข่งขันในธุรกิจอสังหาริมทรัพย์ยังคงทวีความรุนแรงมากยิ่งขึ้น
  กลุ่มผู้ประกอบการรายใหญ่ยังคงเป็นผู้ครอบครองส่วนแบ่งการตลาดโดยส่วนใหญ่
  เนื่องจากมีความพร้อมด้านเงินทุนเป็นสำคัญ
  ทำให้สามารถพัฒนาสินค้าประเภทที่อยู่อาศัยได้ทุกผลิตภัณฑ์
  โดยการสร้างแบรนด์สินค้ารองรับอย่างชัดเจน เพื่อสนองตอบความต้องการของผู้ซื้อได้ทุกระดับ
  อย่างไรก็ตาม จากภาวะการแข่งขันของผู้ประกอบการในตลาดอสังหาริมทรัพย์
  ที่ต่างต้องการครองครองส่วนแบ่งการตลาดให้มากขึ้น
  ทำให้ที่ผ่านมาต่างเร่งพัฒนาสินค้าออกมาอย่างมากมาย
  ทำให้ผู้ซื้อมีโอกาสและทางเลือกในการตัดสินซื้อที่อยู่อาศัยที่คุ้มค่ากับตนเองมากขึ้น
  กล่าวได้ว่าในปัจจุบัน ตลาดที่อยู่อาศัยกลายเป็นตลาดของผู้ซื้ออย่างชัดเจน จากประเด็นดังกล่าว
  บริษัทฯจึงเห็นช่องทางที่สามารถเพิ่มขีดความสามารถในการแข่งขันได้
  โดยการให้ความสำคัญกับการเลือกทำเลที่ตั้งโครงการ การใช้กลยุทธ์ด้านราคา
  โดยจะกำหนดราคาขายที่ผู้ซื้อพิจารณาแล้วเห็นว่าคุ้มค่า
  ส่วนกลยุทธ์ด้านการตลาดจะกำหนดกลุ่มลูกค้าเป้าหมายให้ชัดเจนยิ่งขึ้น
  และพัฒนาสินค้าที่เน้นวัสดุก่อสร้างคุณภาพดี แบบที่อยู่อาศัยมีความทันสมัย มีพื้นที่ใช้สอยมากขึ้น

4.  ความเสี่ยงด้านการบริหารต้นทุน

  การที่บริษัทฯจะตัดสินใจลงทุนซื้อที่ดินเพื่อพัฒนาขึ้นโครงการใหม่สักโครงการหนึ่ง
  ในเบื้องต้นต้องผ่านกระบวนการศึกษาความเป็นไปได้ของโครงการนั้นๆ เสียก่อน
  โดยในขั้นตอนการศึกษาของคณะทำงานบริษัทฯ
  จะมีการประมาณการในส่วนของต้นทุนก่อสร้างตามราคามาตรฐาน
  แต่เมื่อจัดจ้างผู้รับเหมาจริงในภายหลัง ต้นทุนก่อสร้างมักจะสูงกว่าประมาณการ
  เนื่องจากราคาวัสดุก่อสร้างและค่าจ้างแรงงาน
  จะปรับตัวตามราคาน้ำมันที่มีแนวโน้มสูงขึ้นมาโดยตลอด นอกจากนี้
  ระยะเวลาพัฒนาโครงการและก่อสร้างที่มีระยะเวลายาวนานขึ้น
  มีส่วนที่ทำให้ต้นทุนของบริษัทฯสูงขึ้น
  และทำให้กำไรของโครงการลดลดมากกว่าที่ได้ทำการศึกษาไว้ อย่างไรก็ตาม
  ที่ผ่านมาบริษัทฯได้ทำการปรับปรุงประสิทธิภาพในส่วนงานควบคุมการก่อสร้างให้ดีขึ้น
  โดยปรับเปลี่ยนวิธีบริหารแผนการก่อสร้างใหม่
  เพื่อลดทอนระยะเวลาพัฒนาโครงการและก่อสร้างลงให้อยู่ในระดับที่สามารถแข่งขันในตลาดได้
  นอกจากนี้
  บริษัทฯยังมีแผนงานที่จะจัดซื้อโครงการที่พัฒนาหรือก่อสร้างค้างไว้จากผู้ประกอบการรายอื่น
  เพื่อนำมาพัฒนาและก่อสร้างโครงการต่อยอดและขายต่อไป
  วิธีนี้จะช่วยลดระยะเวลาพัฒนาและก่อสร้างโครงการ
  และสามารถลดต้นทุนโครงการได้ในระดับหนึ่ง

5.  ความเสี่ยงด้านภัยพิบัติทางธรรมชาติ

  ในปี 2554 ที่ผ่านมา
  ภัยพิบัติทางธรรมชาติที่ถือว่าก่อให้เกิดผลกระทบค่อนข้างรุนแรงแก่ธุรกิจอสังหาริมทรัพย์มากที่สุดคือ
  มหาอุทกภัย หรือ น้ำท่วมครั้งใหญ่ ซึ่งบริษัทฯเป็นผู้ประกอบการรายหนึ่งที่ได้รับผลกระทบนั้น
  บริษัทฯจึงจัดทำแผนงานเพื่อลดความเสี่ยงจากอุทกภัยที่อาจเกิดขึ้นอีกในอนาคตไว้แล้ว
  โดยสำหรับโครงการปัจจุบัน
  ได้เตรียมมาตรการป้องกันอุทกภัยและช่วยเหลือลูกบ้านของทุกโครงการของบริษัทฯ ได้แก่
  สร้างแนวกระสอบทรายเป็นคันกั้นน้ำสูง 1.5 เมตร, ติดตั้งเครื่องสูบน้ำอย่างน้อยโครงการละ 3
  เครื่อง, เตรียมรถบรรทุกขนาดใหญ่ เพื่อใช้รับส่งลูกบ้าน
  รวมถึงบรรทุกสิ่งของเครื่องใช้เพื่ออพยพ
  นอกจากนี้ในกรณีที่ลูกบ้านต้องการอยู่เฝ้าบ้านหรือไม่ต้องการอพยพ
  บริษัทฯได้เตรียมเสบียงอาหารหรือเครื่องยังชีพ(ถุงยังชีพ)ไว้คอยบริการประจำทุกโครงการสำหรับโครงการในอนาคต
  บริษัทฯจะให้ความสำคัญในเรื่องการป้องกันอุทกภัยมาเป็นลำดับแรก
  โดยจะคำนึงถึงสภาพแวดล้อมของสถานที่ตั้งโครงการก่อนการลงทุน ได้แก่
  การเลือกลงทุนในพื้นที่ที่อยู่ภายในแนวคันกั้นน้ำ การเพิ่มระดับถมที่ดิน
  รวมถึงการออกแบบระบบสาธารณูปโภคภายในโครงการให้สอดคล้องกับมาตรการป้องกันของภาครัฐ
  เพื่อสร้างความมั่นใจให้กับผู้ซื้อ

11.4 ค่าตอบแทนของผู้สอบบัญชี

  11.4.1 ค่าตอบแทนจากการสอบบัญชี (Audit fee)

บริษัทและบริษัทย่อยจ่ายค่าตอบแทนการสอบบัญชี ให้แก่สำนักงานสอบบัญชี ดี ไอ เอ ประจำปี 2554
รวมเท่ากับ 1,040,000 บาท

2.  ค่าบริการอื่น (Non – audit fee)

บริษัทและบริษัทย่อยไม่มีการจ่ายค่าบริการอื่นให้แก่ สำนักงานสอบบัญชี ดี ไอ เอ ที่ผู้สอบบัญชีสังกัด
บุคคลหรือกิจการที่เกี่ยวข้องกับผู้สอบบัญชีและสำนักงานสอบบัญชีที่ผู้สอบบัญชีสังกัด
และไม่มีภาระที่ต้องจ่ายในอนาคต
อันเกิดจากการตกลงที่ยังให้บริการไม่แล้วเสร็จในรอบปีบัญชีที่ผ่านมา

[1] จากการประชุมวิสามัญผู้ถือหุ้นครั้งที่ 1/2544 เมื่อวันที่ 21 กันยายน 2554
มีมติให้ออกและเสนอขายหุ้นสามัญเพิ่มทุนของบริษัท
ให้แก่ผู้ถือหุ้นเดิมของบริษัทตามสัดส่วนจำนวนหุ้นที่ผู้ถือหุ้นแต่ละรายถืออยู่ (Right Offering)
ในอัตราส่วน 1 หุ้นสามัญเดิม มีสิทธิซื้อหุ้นสามัญเพิ่มทุน 1 หุ้น จองซื้อเกินสิทธิได้
ในราคาเสนอขายหุ้นละ 0.25 บาท
และมีมติให้ออกและจัดสรรใบสำคัญแสดงสิทธิที่จะซื้อหุ้นสามัญของบริษัท จำนวน 780 ล้านหน่วย
ให้แก่ผู้ถือหุ้นที่ใช้สิทธิจองซื้อหุ้นสามัญเพิ่มทุน ในอัตราการใช้สิทธิจองซื้อหุ้นสามัญเพิ่มทุน 1 หุ้น ต่อ 1
หน่วยใบสำคัญแสดงสิทธิ โดยไม่คิดมูลค่า และกำหนดวันจองซื้อหุ้นเพิ่มทุนในระหว่างวันที่ 16 ถึงวันที่
25 มกราคม 2555 โดย ณ วันที่ 6 กุมภาพันธ์ 2555 บริษัทฯ
ได้ดำเนินการจดทะเบียนเพิ่มทุนชำระแล้วกับกระทรวงพาณิชย์ จากการใช้สิทธิซื้อหุ้นสามัญของบริษัท
จำนวน 780 ล้านบาท ส่งผลให้ทุนจดทะเบียนชำระแล้วของบริษัทฯ เพิ่มขึ้นเป็น 1,560 ล้านบาท
จากจำนวนทุนจดทะเบียนทั้งสิ้น 3,340 ล้านบาท